CHAYO ขาย “555 ช้อปปิ้ง” พร้อมปล่อยกู้ 50 ล้าน หนุนลงทุนธุรกิจ
บอร์ด CHAYO ไฟเขียวขายกิจการ “555 ช้อปปิ้ง” ให้บุคคล 3 ราย รับเงิน 1.68 ล้านบาท พร้อมปล่อยกู้ “555 ช้อปปิ้ง” 50 ล้านบาท ใช้เป็นเงินทุนหมุนเวียน พร้อมควัก 5 ล้านบาท ลงทุนธุรกิจบริการจัดหาบุคลากร ป้อนโรงงานอุตฯ และสำนักงาน
CHAYO ขายกิจการ “555 ช้อปปิ้ง” ให้บุคคล 3 ราย รับเงิน 1.68 ล้านบาท พร้อมปล่อยกู้ 50 ล้านบาท หนุนลงทุนธุรกิจใหม่
17 มี.ค. 2566

บริษัท ชโย กรุ๊ป จำกัด (มหาชน) หรือ CHAYO ระบุว่า ที่ประชุมคณะกรรมการบริษัทฯ เมื่อวันที่ 17 มีนาคม 2566 มีมติอนุมัติให้จำหน่ายหุ้นสามัญที่บริษัทถืออยู่ในบริษัท 555 ช้อปปิ้ง จำกัด (555 Shop) ซึ่งเป็นบริษัทย่อยของบริษัท จำนวนไม่เกิน 60,000 หุ้น มูลค่าที่ตราไว้หุ้นละ 35.00 บาท หรือคิดเป็นร้อยละ 30 ของทุนจดทะเบียนที่ชำระแล้วของ 555 SHOP ในราคาหุ้นละ 28 บาท รวมเป็นเงินทั้งสิ้น 1.68 ล้านบาท ให้แก่บุคคล 3 ราย ดังต่อไปนี้ 1.นายอังกูร คล้ายคลึง จำนวน 30,000 หุ้นหรือคิดเป็นร้อยละ 15 ของทุนจดทะเบียนที่ชำระแล้วของ 555 SHOP 2.นางสาวธันชนก คล้ายคลึง จำนวน 20,000 หุ้นหรือคิดเป็นร้อยละ 10 ของทุนจดทะเบียนที่ชำระแล้วของ 555 SHOP และ 3.นางสุนทรี ธรรมเนียม จำนวน 10,000 หุ้นหรือคิดเป็นร้อยละ 5 ของทุนจดทะเบียนที่ชำระแล้วของ 555 SHOP
ทั้งนี้ ผู้ได้รับสิทธิซื้อไม่มีความสัมพันธ์ใดกับบริษัท การทำรายการดังกล่าวจึงไม่เข้าข่ายเป็นการทำรายการที่เกี่ยวโยงกันตามประกาศคณะกรรมการกำกับตลาดทุนที่ ทจ. 21/2551 เรื่องหลักเกณฑ์ในการทำรายการที่เกี่ยวโยงกันและประกาศตลาดหลักทรัพย์ฯ เรื่องการเปิดเผยและการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546 ลงวันที่19 พฤศจิกายน 2546
โดยภายหลังการจำหน่ายหุ้น 555 SHOP ดังกล่าว บริษัทจะถือหุ้นใน 555 SHOP ร้อยละ 65 ของทุนจดทะเบียน (ปัจจุบัน 555 SHOP มีทุนจดทะเบียนที่ชำระแล้วจำนวน 7 ล้านบาท) ทั้งนี้ปัจจุบัน 555 SHOP เป็นบริษัทที่หยุดดำเนินกิจการไม่มีรายได้แต่อย่างใด
นอกจากนั้นยังมีมติอนุมัติเงินลงทุนและเงินกู้ยืม จำนวนไม่เกิน 55 ล้านบาท เพื่อลงทุนในธุรกิจใหม่ซึ่งเป็นธุรกิจให้บริการจัดหาบุคคลากรเพื่อส่งให้กับโรงงานอุตสาหกรรมและสำนักงาน โดยแบ่งเป็นเงินลงทุน จำนวนไม่เกิน 5 ล้านบาท และเงินให้กู้ยืมแก่ 555 SHOP เพื่อใช้เป็นเงินทุนหมุนเวียนจำนวนไม่เกิน 50 ล้านบาท